GPS seruran ngemeranka pengidup rayat
DIPEJADI… Dato Gerawat Gala ngerat riben tanda bejadi taba endur ngaga enam pintu nampung Rumah Siggan, Sungai Muam. MARUDI: Gabungan Parti Sara-wak (GPS) seruran ngemeranka pengidup rayat ari sukut pemansang infrastruktur, bekal ai beresi enggau iya ke bukai. Penulung Menteri ba Opis Kepala Menteri, Meratika Pengereja, Imigresen enggau Projek, Dato Gerawat Gala madahka, ngesan tanggungpengawa nyadi pengari rayat tekelalu berat. Ketegal nya iya minta bala tuai ke nyaga rayat nyengkaum bala tuai rumah enggau tuai mensia mayuh bekerejasama nyaga rayat ba kandang rumah panjai diri empu sereta mantu rayat ba endur nya. “Aku patut madah ngagai semua Tuai Mensia Mayuh enggau Tuai Raban Bansa (KMKK) sereta bala tuai ari mayuh bengkah tikas ngatur pengawa sereta madah ngagai peranak rumah panjai senentang agenda perintah,” ku iya. Ketegal nya iya meri tabi puji ngagai semua tuai rumah ba kandang Poyut / Nibong ke dike- tuaika Pemancha Randie anak Bundan laban meri kerejasama sereta ngesan tanggungpengawa enggau manah. Ku iya, perintah udah ngemen- darka tiga agi penuduk penghulu baru ba kandang Poyut /Nibong .Iya mega madahka, bisi 40 bengkah rumah panjai ba kandang nya ke ngasuh penuduk penghulu patut ditambahka ngagai empat ngambika nyaga kandang Poyut / Nibong. Iya mansutka jaku munyi nya maya Pengerami Begulai enggau Rayat ba Rumah Siggan, Sungai Muam sereta ditangkanka enggau pengerami bejadi taba rumah baru enam pintu. Kelimpah ari nya, iya mega muji inisiatif enggau pengawa ke digaga Tuai Rumah Siggan nyaga nembiak redak ba rumah panjai nya ke seruran begempung sereta ulih begulai enggau pangang diri. Ku iya, pemanjai rumah ke betambah enam pintu ngayanka pemanah rumah panjai nya laban bisi kerejasama enggau kaul ke manah. Ku Gerawat, sigi endang mayuh begunaka duit lebuh ngaga rumah panjai baru lalu iya meri bantu RM18,000 ngagai enam pintu rumah panjai nya (RM3,000 sepintu). Iya mega nyuaka geran RM10,000 ngagai Komiti Pemaju enggau Pengelikun Genturung Pendiau (JKKK) Rumah Siggan sereta RM5,000 agi diberi ngagai Serakup Indu Dayak Sarawak (SIDS) dikena ngemanahka agi rumah mayuh guna sida iya. 
See author's posts
